b'\n_START_ARTICLE_\nJaanus Nurmoja\n_START_PARAGRAPH_\nJaanus Nurmoja (s\xc3\xbcndinud 23. juunil 1967 Tallinnas) on Eesti ajakirjanik ja muusik, meeskoori Rakvere dirigent. 1990. aastatel t\xc3\xb6\xc3\xb6tas ta Eesti Raadio uudistetoimetuses, hiljem linnavalitsuse pressiesindajana Tallinnas ja Rakveres; teinud l\xc3\xbchikest aega ka telet\xc3\xb6\xc3\xb6d. Muusikuna on tema tegevuses esikohal olnud koorilaul ja helilooming, koorijuhina tegutseb alates 2012. aastast. Kodanikuaktivistina on ta alates 2013. aasta s\xc3\xbcgisest olnud aktiivseim tingimusteta p\xc3\xb5hisissetuleku (kodanikupalga) eestk\xc3\xb5neleja Eestis. 2019. aasta riigikogu valimistel kandideerib Erakonna Eestimaa Rohelised nimekirjas L\xc3\xa4\xc3\xa4ne-Virumaal.\n_START_SECTION_\nHaridus\n_START_PARAGRAPH_\nP\xc3\xa4rast Tallinna 1. Keskkooli (Gustav Adolfi G\xc3\xbcmnaasium) prantsuse keele klassi l\xc3\xb5petamist 1985. aastal \xc3\xb5ppis Jaanus Nurmoja Tartu \xc3\x9clikoolis ajakirjandust (diplom 1993). Lisaks on ta t\xc3\xa4iendanud end ajakirjanikele, omavalitsusametnikele ja koorijuhtidele suunatud koolitustel._NEWLINE_Muusikas on Jaanus Nurmoja olnud valdavalt ise\xc3\xb5ppija. Sellealaseid teadmisi, oskusi ja kogemusi on ta ammutanud j\xc3\xa4rk-j\xc3\xa4rgult nii oma muusikakooliharidusega isalt (Edgar Nurmoja, 1921\xe2\x80\x932000), noorte puhkpilliorkestris alti ja tuubat \xc3\xb5ppides ja m\xc3\xa4ngides (1980\xe2\x80\x931985, Tallinna Pioneeride Palee / Huvikeskuse Kullo puhkpilliorkester, dirigent Arne Haasma) kui ka alates 1982. aastast koorides (Tallinna 1. keskkooli kammerkoor, Tallinna Koolinoorte Segakoor, Tartu \xc3\x9clikooli Kammerkoor, kammerkoor Non Troppo, Estonia Seltsi Segakoor, meeskoor Rakvere, kammerkoor Solare) lauldes.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nJaanus Nurmoja t\xc3\xb6\xc3\xb6tas aastatel 2003\xe2\x80\x932010 ja 2010\xe2\x80\x932011 Rakvere Linnavalitsuse info ja avalike suhete spetsialistina, keskendudes linna tuntuse suurendamisele \xc3\xbcleriigilises meedias ning kutsudes ellu ajalehe Rakvere S\xc3\xb5numid (ilmus m\xc3\xb5ningate vaheaegadega 2004\xe2\x80\x932009), hiljem ka linna suhtlusmeediav\xc3\xa4ljundi Facebookis. Tulenevalt oma t\xc3\xb6\xc3\xb6st linnavalitsuses oli 2011. aastal pressiesindaja II punklaulupeol "Anarchy in the E.U", mille vastu \xc3\xb5nnestus \xc3\xa4ratada ka v\xc3\xa4lismeedia huvi. Enim avalikku tunnustust pressiesindajana p\xc3\xa4lvis 2007. aasta tivolip\xc3\xb5lenguga seotud kriisikommunikatsiooni eest._NEWLINE_Enne Rakverre siirdumist t\xc3\xb6\xc3\xb6tas Jaanus Nurmoja samasugusel ametikohal Tallinna Linnakantselei pressiteenistuses ("Raepressis") aastail 1997\xe2\x80\x932002, veel varem aga toimetajana Eesti Raadio uudistetoimetuses (1990\xe2\x80\x931997). Aastail 2002\xe2\x80\x932003 osales SA Eesti Loodus telestuudio t\xc3\xb6\xc3\xb6s produtsendi, saatejuhi ja operaatorina. _NEWLINE_Alates 2011. aastast tegutseb Jaanus Nurmoja vabakutselisena, tehes koost\xc3\xb6\xc3\xb6d eelk\xc3\xb5ige kohalike ajalehtedega Virumaa Teataja ja Kuulutaja. Meeskoori Rakvere juhatab s\xc3\xbcgisest 2012.\n_START_SECTION_\nMuusika\n_START_PARAGRAPH_\nJaanus Nurmoja heliloomingus on esikohal koorilaul, kuid esindatud on ka d\xc5\xbe\xc3\xa4ss, pop- ja rokkmuusika. M\xc3\xb5ned tema teosed on avaldanud kirjastus SP Muusika. _NEWLINE_Esimesi heliloomingukatsetusi tegi Jaanus Nurmoja keskkooli\xc3\xb5pilasena 1980. aastate keskpaiku. 1990. aastal sai ta Uno Naissoo nimelisel heliloominguv\xc3\xb5istlusel diplomi laulude kategoorias ("L\xc3\xa4hen ja naeran" segaansamblile, tekst T. Trubetsky). Eripreemia orkestratsiooni eest ja 5. koha p\xc3\xa4lvis Jaanus Nurmoja armastuslaulude konkursil "Armastuse valgus" Tallinnas 2013. aastal ("Leia \xc3\xbcles mu valgus"; tekst N. Plutus; esitaja A. Bachblum). _NEWLINE_Tema tegevus heliloojana sai m\xc3\xa4rkimisv\xc3\xa4\xc3\xa4rse hoo sisse Rakveres koost\xc3\xb6\xc3\xb6s kohalike muusikutega (Ahti Bachblum, Ermo Leuska, Ingmar P\xc3\xa4id, Peep Pihlak, Vallo Vildak, Bonzo, Neeme Plutus, Elo \xc3\x9cleoja, Toivo Pe\xc3\xa4ske). Jaanus Nurmoja eestvedamisel toimus 2008. aasta juunis kohalike autorite uudisloomingu kontsert "100% Eesti. 100% Rakvere", kus tutvustati ka tema m\xc3\xb5ningaid laule, mis olid m\xc3\xb5eldud seni lavastamata muusikali "Plats" jaoks. Hiljem valmisid Virumaa Kammerorkestri tellimusel "Natus est Emmanuel" (2008, solistile, koorile ja orkestrile) ja "Aastaring" (2009, koorile ja orkestrile). Kammerkoori Solare repertuaaris on olnud ka "\xc3\x96\xc3\xb6kuninganna" (1998/2001, tekst Villu Kangur), "Sanctus" (2011) ja "Laudate Dominum" (1999). _NEWLINE_Lootusrikka loomingulise koost\xc3\xb6\xc3\xb6 Neeme Plutuse kui tekstiautoriga katkestas juba algstaadiumis viimase ootamatu surm 2009. aastal. Selle kiuste valmis siiski "Looda ja armasta" (2009, segakoorile ja orkestrile, tekst N. Plutus / J. Nurmoja), millest sai kammerkoori Solare CD nimilaul. Neeme Plutuse luulekogu "P\xc3\xa4ikesepistesonaat" ja CD "Majakas" esitlusel 2011. aastal j\xc3\xb5udis publikuni ka rokkballaad "Rahu" (2008), mille tekst on samuti loodud kahasse Neeme Plutusega. Hiljem on Jaanus Nurmoja loonud Neeme Plutuse tekstile veel mitu koorilaulu \xe2\x80\x93 "L\xc3\xa4hen \xc3\xbcle vee" (2011) segakoorile ja klaverile, "Kevad" (2011) ja "Tagurpidi" (2013) meeskoorile jt.  _NEWLINE_Jaanus Nurmoja avalikult ettekantud heliloomingu hulgas on ka kaks lastelaulu. 2013. aastal Rakveres toimunud mudilaskooride festivalil "1 meel" kanti ette m\xc3\xb5lemad \xe2\x80\x93 peo nimilaul "\xc3\x9cks meel" ning kaks aastat varem valminud "Riidekapikoll". Seni on ette kandmata "M\xc3\xbctsilaul kevadest" lastekoorile (2012, tekst Peep Pihlak). Ka osa Rakvere meeskvarteti HaLe MaJa repertuaarist on kvarteti liikme Jaanus Nurmoja loodud v\xc3\xb5i arran\xc5\xbeeeritud._NEWLINE_T\xc3\xa4rkava koorihelilooja programmis "Sahtlist saali" osales Jaanus Nurmoja kuue teosega, millest l\xc3\xb5ppkontserdile p\xc3\xa4\xc3\xa4ses kaks Neeme Plutuse tekstile loodud segakooriteost: viieosaline ts\xc3\xbckkel "Viis tundelendu Neeme Plutuse s\xc3\xb5nadele" (l\xc3\xb5ppkontserdil esitati kaks osa - "Sa tulid" ja "J\xc3\xa4\xc3\xa4 veel") ning "Mere \xc3\xa4\xc3\xa4rde meeled viivad".\n_START_SECTION_\nLuule\n_START_PARAGRAPH_\nJaanus Nurmoja loomingus on luule esindatud tagasihoidlikult. Kuni 2009. aastani piirdus see tekstide loomisega enda lauludele, osalt kahasse teiste autoritega (N. Plutus, Margus Eek). Seej\xc3\xa4rel hakkas ta viljelema ka "puhast" luulet. Need satiiriliste sugemetega luuletused ("Elukutseego", "N\xc3\xa4lkjad" jt) on avaldatud peamiselt Virumaa Teataja rubriigis "Rakvere Raibe". "DEHEMRUUS" ilmus ajakirjas "Pilkaja". Need on avaldatud ka blogilehel Peegeldaja.'